מרום יהודה

מרום יהודה הוא ישוב בגוש עציון, בהר חברון שביהודה, על הדרך בין גוש עציון וקריית ארבע. היישוב שוכן על גבעה בגובה של 1,013 מטר מעל פני הים, שהיא הפסגה השנייה בגובהה בהרי יהודה ובהר המרכזי בכלל (לאחר הר חלחול), סמוך לצומת העוקפים ולכניסה המזרחית לעיר חלחול.

בראשית דרכו היה היישוב מאחז שפונה מספר פעמים, ובמאי 2025 אישר הקבינט המדיני-ביטחוני את הסדרתו והפיכתו להתנחלות. כיום נמצא במקום גרעין התיישבות.

 אטימולוגיה 
היישוב נקרא על שם מיקומו במרומו של חבל יהודה, ובעבר נקרא מעלות חלחול על שם קרבתו לעיר המקראית חלחול, בה קבורים נתן הנביא וגד החוזה.

 גאוגרפיה 
היישוב ממוקם על הפסגה השנייה בגובהה בהר חברון ובהר המרכזי בכלל, שגובהה 1,013 מטרים מעל פני הים. הגבעה חולשת על כביש 60 בקטע שבין גוש עציון לקריית ארבע, על צומת סעיר ועל צומת חלחול מזרח.

עקב גובהה הרב של הנקודה, יש ממנה תצפית רחבה, וניתן לראות ממנה בין היתר צפונה עד הר בעל חצור ומערבה עד אשדוד ואשקלון. בחורפים מסוימים הנקודה היא המקום המושלג ביותר בישראל כולה לאחר החרמון, הגולן והר מירון.

במורדות הגבעה עליה שוכן היישוב נמצאת ח'רבת כויזבה, המזוהה עם יישוב מוצאו של שמעון בן כוזיבא - בר כוכבא.

היסטוריה
ממוזער|סיור של גרעין התיישבות ביהודה יחד עם תנועת נחלה באתר היישוב, 2021
בשנות ה-80 של המאה ה-20, בתקופת כהונתן של ממשלת בגין השנייה וממשלת שמיר הראשונה, תוכנן להקים במקום יישוב גדול ששמותיו הזמניים היו "תקוע ג'" ו"כוכבא", על שמו של בר כוכבא. על פי התכנון היישוב היה אמור לקלוט בהקמתו 50 משפחות ובהמשך 200 משפחות נוספות, להשתייך למועצה אזורית גוש עציון ולהתבסס כלכלית על תעשייה ועל הקישור לגוש עציון.

בעבר הייתה במקום עמדה של צה"ל, שחלשה על אזור צומת סעיר של היום ועל צומת חלחול מזרח. על העמדה הותקנו אמצעי מטאורולוגיה ששימשו לתועלת האזור כולו. בשלב מסוים ננטשה העמדה, ושרידיה נמצאים על הגבעה עד היום.

לאורך השנים בוצעו עשרות ניסיונות התיישבות במקום, אשר בין משתתפיהם ניתן למנות את מפקד חטיבת יהודה דרור וינברג ואת הרב שמעון בן-ציון. במסגרת אחד הניסיונות תוכנן לקרוא למקום "גבעת אשר", על שם אשר פלמר, שנרצח בפיגוע יחד עם בנו יהונתן בסמוך. בנוסף נעשו במקום סיורים רבים, ביניהם של גרעין התיישבות שתכנן לעלות בו להתיישבות ושל שדולת ארץ ישראל בכנסת.

בסוף העשור השני ובתחילת העשור השלישי של המאה ה-21 מנע צה"ל עליית יהודים למקום, בעוד ערביי האזור ניסו להשתלט עליו באמצעות בבנייה בלתי חוקית.

בשנת 2020 נוסד "גרעין התיישבות ביהודה" בהובלתה של תנועת נחלה. בראשיתו חברו בו 20 משפחות, ששמו לעצמן כמטרה להקים יישוב יהודי בנקודה זו. הנקודה קיבלה את השם "מרום יהודה", שם שנשמר לה עד הסדרתה, על שם חלחול, העיר המקראית הסמוכה בה ישבו יהודים ברציפות מתקופת ההתנחלות עד לעת החדשה.

פעילותו הראשונה של הגרעין הייתה בעקבות פרסום תוכנית השלום של הנשיא טראמפ ב-2020, על פיה תימסר השליטה על הנקודה למדינה פלסטינית עתידית, עת עלה הגרעין לאתר. במסגרת ניסיון התיישבות נוסף שבוצע באותה שנה עלו למקום כ־150 משפחות. בהמשך ארגן הגרעין משמרת מחאה בסמוך לאתר היישוב במשך כחודשיים, ושבועיים לאחר שהוכרז האתר כשטח צבאי סגור, ובעת שכוחות שומרים על הכניסה הראשית להר, עלה הגרעין אליו מכניסה אחורית. בחנוכה 2021 קיים הגרעין הדלקת נרות באתר במעמד 150 משתתפים, בהם חברת הכנסת אורית סטרוק, ראש ישיבת ניר הרב נעם ולדמן וראש מועצת קריית ארבע אליהו ליבמן. במסגרת מבצע "מקימים יישובים חדשים" של תנועת נחלה, שהתקיים ב-20 ביולי 2022, עלו מאות אזרחים ישראלים למקום בדרישה להקים בו יישוב קבע.

ב-25 במאי 2025 עלה גרעין ההתיישבות ביהודה לאתר פעם נוספת. למחרת אישר הקבינט המדיני-ביטחוני הקמת יישוב באתר יחד עם אישורי הקמה ל-21 נקודות נוספות ברחבי יהודה והשומרון, בהתאם לתכנון מנהלת ההתיישבות. בכך ניתן לאתר מעמד של יישוב בהקמה, ובהתאם מתבצעים בעניינו התהליכים הבירוקרטיים והתכנוניים הנדרשים על מנת לאפשר בו התיישבות קבע חוקית. מאז מתקיימים במקום סיורים והפעלות, במטרה לחבר אליו תושבים חדשים ולחזק את האחיזה בו. בספטמבר אותה שנה שונה באופן לא רשמי שם היישוב ל"מרום יהודה", אולם ועדת השמות הממשלתית קבעה בחודש אוקטובר שלאחר מכן כי שם היישוב יישאר "מרום יהודה", וזאת כשם קבוע ורשמי של היישוב. הוועדה נימקה את הבחירה בשם זה, וכתבה כי הוא נבחר בעקבות קרבתו של היישוב לעיר חלחול, ועקב החשיבות הרבה לשמור על השם המקראי. בהמשך אישרה הוועדה את השם מרום יהודה.

 ראו גם 
 נחלה (תנועה)
 חלחול (עיר)

 קישורים חיצוניים 




הערות שוליים

קטגוריה:יישובים דתיים ביהודה ושומרון
קטגוריה:כביש 60
קטגוריה:יישובים שהוקמו ב-2020
קטגוריה:מאחזים שהוסדרו
קטגוריה:גוש עציון
קטגוריה:מועצה אזורית גוש עציון
קטגוריה:ישראל: יישובים הקרויים על שם יישוב קדום